പ്രതിരോധകരാര് പ്രതിസന്ധി: ബൈഡന്റെ അനുനയ നീക്കം പാരീസ്: ഓസ്ട്രേലിയയുമായുള്ള പ്രതിരോധകരാറിനെത്തുടര്ന്ന് ഫ്രാന്സുമായി ഉടലെടുത്ത ആശയഭിന്നത പരിഹരിക്കാന് യുഎസ് പ്രസിഡന്റ് ജോ ബൈഡന്റെ നീക്കം. ഫ്രഞ്ച് പ്രസിഡന്റ് ഇമ്മാനുവല് മാക്രോണുമായി ടെലിഫോണ് സംഭാഷണത്തിന് ബൈഡന് മുന്കൈയെടുത്തു. വരുംദിവസങ്ങളില് ഇരുനേതാക്കളും ആശയവിനിമയം നടത്തിയേക്കും. ബൈഡന്റെ അഭ്യര്ഥനപ്രകാരമാണ് ആശയവിനിയമമെന്ന് ഫ്രഞ്ച് സര്ക്കാര് വക്താവ് ഗബ്രിയേല് ആറ്റല് പറഞ്ഞു. ആദ്യഘട്ടത്തില് ഞെട്ടലും ദേഷ്യവുമായിരുന്നുവെങ്കില് ഇപ്പോള് പ്രതിസന്ധി മറികടന്ന് മുന്നേറാനുള്ള സമയമാണെന്നായിരുന്നു അദ്ദേഹത്തിന്റെ പ്രതികരണം.പ്രതിരോധമേഖലയിലെ സഹകരണത്തിന് യുഎസും യുകെയും ഓസ്ട്രേലിയയും ചേര്ന്നുള്ള ത്രികക്ഷിധാരണയെത്തുടര്ന്ന് ആണവമുങ്ങിക്കപ്പല് നിര്മാണത്തിന് ഫ്രാന്സുമായുള്ള കരാറില് നിന്ന് ഓസ്ട്രേലിയ പിന്മാറുകയായിരുന്നു. കരാറിനെ രൂക്ഷമായി വിമര്ശിച്ച ഫ്രാന്സ് തുടര്ന്ന് യുഎസിലെയും ഓസ്ട്രേലിയയിലെയും അംബാസഡര്മാരെ തിരിച്ചുവിളിക്കുകയും ചെയ്തു. യുഎസിന്റെ ഏറ്റവും പഴക്കമേറിയ സഖ്യകക്ഷിയായ ഫ്രാന്സ് ആദ്യമായാണ് അവരുടെ അംബാസഡര്മാരെ തിരിച്ചുവിളിക്കുന്നത്. പ്രതിസന്ധിയുടെ ആഴം വ്യക്തമാക്കുന്നതായിരുന്നു ഫ്രാന്സിന്റെ ഈ നടപടി. പന്ത്രണ്ട് ഡീസല്ഇലക്ട്രിക്കല് മുങ്ങിക്കപ്പലുകളുടെ നിര്മാണത്തിന് 2016 ലാണ് 6600 കോടി യുഎസ് ഡോളറിന്റെ കരാര് ഓസ്ട്രേലിയ ഫ്രാന്സിന് നല്കുന്നത്. കഴിഞ്ഞദിവസം ഒപ്പുവച്ച ത്രിരാഷ്ട്ര കരാര് പ്രകാരം ഓസ്ട്രേലിയയ്ക്ക് യുഎസ് സാങ്കേതികവിദ്യയില് നിര്മിച്ച എട്ട് ആണവമുങ്ങിക്കപ്പലുകള് ലഭിക്കും. ഇന്തോ പസഫിക് മേഖലയിലെ ചൈനയുടെ സ്വാധീനം പരിമിതപ്പെടുത്തുകയെന്ന ലക്ഷ്യത്തോടെയാണ് യുഎസും ഓസ്ട്രേലിയയും യുകെയും ചേര്ന്നുള്ള നീക്കം. അതേസമയം, പ്രശ്നത്തില് ഫ്രാന്സും ഓസ്ട്രേലിയയും വാക്പോര് തുടരുകയാണ്. ചതിയും വഞ്ചനയുംമൂലമാണ് കരാറില് നിന്ന് ഓസ്ട്രേലിയ പിന്മാറിയതെന്ന് ഫ്രഞ്ച് വിദേശകാര്യമന്ത്രി ലി ഡ്രെയിന് കുറ്റപ്പെടുത്തി. ഉപശാലയില് നടന്ന ഒരു ഇടപാടാണ് ഫ്രാന്സിനെ ചതിച്ചതെന്നും അദ്ദേഹം പറഞ്ഞു.കരാര് റദ്ദാക്കിയതിനെ ന്യായീകരിച്ച് ഓസ്ട്രേലിയയും രംഗംകൊഴുപ്പിച്ചു. ദേശീയതാത്പര്യങ്ങള്ക്കു പ്രഥമ പരിഗണന നല്കി എന്നതിനാല് തീരുമാനത്തില് ഖേദമില്ലെന്ന് പ്രധാനമന്ത്രി സ്കോട്ട് മോറിസണ് പറഞ്ഞു. എന്നാല്, യുഎസുമായുള്ള ഇടപാടിന് എത്രതുക ചെലവഴിച്ചുവെന്ന് അദ്ദേഹം വിശദീകരിച്ചില്ല.